9. การจัดการ

  โครงสร้างคณะกรรมการ

  โครงสร้างการจัดการของบริษัทฯ ประกอบด้วยคณะกรรมการทั้งหมด 4 ชุด คือ
  คณะกรรมการบริษัทฯ คณะกรรมการตรวจสอบ คณะอนุกรรมการกำหนดค่าตอบแทน
  และคณะกรรมการบริหาร ดังรายละเอียดต่อไปนี้

  คณะกรรมการบริษัทฯ

  คณะกรรมการบริษัทฯ และคณะกรรมการตรวจสอบ จำนวน 10 ท่าน มีดังนี้

(1) นายอนันต์ อัศวโภคิน ประธานกรรมการ

(2) นายแพทย์เฉลิม หาญพาณิชย์ กรรมการ

(3) ผศ.พญ.สมพร หาญพาณิชย์ กรรมการ

(4) นายนพร สุนทรจิตต์เจริญ กรรมการ

(5) นายไพบูรณ์ นาโคศิริ กรรมการ

(6) นายแพทย์สุวิทย์ โฆษิตสุรังคกุล กรรมการ

(7) นางจุไรรัตน์ สวัสดิภาพ กรรมการ

(8) ดร. วิรัช อภิเมธีธำรง กรรมการและประธานกรรมการตรวจสอบ

(9) นายศิริพงษ์ สมบัติศิริ กรรมการและกรรมการตรวจสอบ

(10) นายพิภพ วีระพงษ์ กรรมการและกรรมการตรวจสอบ

  กรรมการผู้มีอำนาจผูกพันตามหนังสือรับรองบริษัทฯ เป็นดังนี้

  กรรมการผู้มีอำนาจลงลายมือชื่อผูกพันบริษัทฯ ประกอบด้วย นายอนันต์ อัศวโภคิน หรือ
  นายไพบูรณ์ นาโคศิริ ลงลายมือชื่อร่วมกับ นายเฉลิม หาญพาณิชย์ หรือนางสมพร หาญพาณิชย์
  รวมเป็นสองคนและประทับตราสำคัญของบริษัทฯ

  ขอบเขตอำนาจหน้าที่คณะกรรมการบริษัทฯ

  คณะกรรมการบริษัทฯ มีอำนาจและหน้าที่และความรับผิดชอบในการจัดการบริษัทฯ
  ให้เป็นไปตามกฎหมาย วัตถุประสงค์ และข้อบังคับของบริษัทฯ
  ตลอดจนมติของที่ประชุมผู้ถือหุ้นที่ชอบด้วยกฎหมายว่าด้วยความซื่อสัตย์สุจริตและระมัดระวังรักษาผลประโยชน์ของบริษัทฯ
  โดยสรุปอำนาจหน้าที่ และความรับผิดชอบที่สำคัญได้ดังนี้

(1) จัดให้มีการประชุมผู้ถือหุ้นเป็นการประชุมสามัญประจำปีภายใน 4 เดือน
    นับแต่วันสิ้นสุดรอบระยะเวลาบัญชีของบริษัทฯ

(2) จัดให้มีการประชุมคณะกรรมการอย่างน้อยสามเดือนต่อครั้ง

(3) จัดให้มีการจัดทำงบดุลและงบกำไรขาดทุนของบริษัทฯ ณ
    วันสิ้นสุดรอบระยะเวลาบัญชีของบริษัทฯ ซึ่งผู้สอบบัญชีตรวจสอบแล้ว
    และนำเสนอต่อที่ประชุมผู้ถือหุ้นเพื่อพิจารณาและอนุมัติ

(4) คณะกรรมการอาจมอบอำนาจให้กรรมการคนหนึ่งหรือหลายคนหรือบุคคลอื่นใดปฏิบัติการอย่างหนึ่งอย่างใดแทนคณะกรรมการได้โดยอยู่ภายใต้การควบคุมของคณะกรรมการหรืออาจมอบอำนาจเพื่อให้บุคคลดังกล่าวมีอำนาจตามที่คณะกรรมการเห็นสมควรและภายในระยะเวลาที่คณะกรรมการเห็นสมควร
    ซึ่งคณะกรรมการอาจยกเลิกเพิกถอนเปลี่ยนแปลงหรือแก้ไขบุคคลที่ได้รับมอบอำนาจหรืออำนาจนั้น
    ๆ ได้เมื่อเห็นสมควร

  ทั้งนี้ คณะกรรมการอาจมอบอำนาจให้คณะกรรมการบริหารมีอำนาจหน้าที่ในการปฏิบัติงานต่าง ๆ
  โดยมีรายละเอียดการมอบอำนาจตามขอบเขตอำนาจหน้าที่ของคณะกรรมการบริหาร
  ซึ่งการมอบอำนาจนั้นต้องไม่มีลักษณะเป็นการมอบอำนาจที่ทำให้คณะกรรมการบริหาร
  สามารถพิจารณาและอนุมัติรายการที่คณะกรรมการบริหาร
  หรือบุคคลที่อาจมีความขัดแย้งมีส่วนได้เสียหรือมีความขัดแย้งทางผลประโยชน์อื่นใดทำกับบริษัทฯ
  หรือบริษัทย่อย
  ยกเว้นเป็นการอนุมัติรายการที่เป็นไปตามนโยบายและหลักเกณฑ์ที่คณะกรรมการพิจารณาและอนุมัติไว้แล้ว

(5) กำหนดเป้าหมาย แนวทาง นโยบาย แผนงานและงบประมาณของบริษัทฯ
    ควบคุมกำกับดูแลการบริหารและการจัดการของคณะกรรมการบริหารให้เป็นไปตามนโยบายที่ได้รับมอบหมายเว้นแต่ในเรื่องดังต่อไปนี้
    คณะกรรมการต้องได้รับมติอนุมัติจากที่ประชุมผู้ถือหุ้นก่อนการดำเนินการ อันได้แก่
    เรื่องที่กฎหมายกำหนดให้ต้องได้รับมติอนุมัติจากที่ประชุมผู้ถือหุ้น เช่น การเพิ่มทุน การลดทุน
    การออกหุ้นกู้ การขายหรือโอนกิจการของบริษัททั้งหมดหรือบางส่วนที่สำคัญให้แก่บุคคลอื่น
    หรือการซื้อหรือรับโอนกิจการของบริษัทอื่นมาเป็นของบริษัท
    การแก้ไขหนังสือบริคณห์สนธิหรือข้อบังคับ เป็นต้น

  นอกจากนี้
  คณะกรรมการยังมีขอบเขตหน้าที่ในการกำกับดูแลให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ อาทิเช่น
  การทำรายการที่เกี่ยวโยงกันและการซื้อหรือขายทรัพย์สินที่สำคัญตามกฎเกณฑ์ของตลาดหลักทรัพย์แห่งประเทศไทยหรือกฎหมายที่เกี่ยวข้องกับธุรกิจของบริษัทฯ

(6) พิจารณาโครงสร้างการบริหารงาน แต่งตั้งคณะกรรมการบริหาร ประธานเจ้าหน้าที่บริหาร
    และคณะกรรมการอื่นตามความเหมาะสม

(7) ติดตามผลการดำเนินงานให้เป็นไปตามแผนงานและงบประมาณอย่างต่อเนื่อง

(8) กรรมการจะต้องไม่ประกอบกิจการอันมีสภาพอย่างเดียวกันและเป็นการแข่งขันกับกิจการของบริษัทฯ
    หรือเข้าเป็นหุ้นส่วนในห้างหุ้นส่วนสามัญ หรือเป็นหุ้นส่วนไม่จำกัดความรับผิดในห้างหุ้นส่วนจำกัด
    หรือเป็นกรรมการของบริษัทเอกชน หรือบริษัทอื่นที่ประกอบกิจการอันมีสภาพอย่างเดียวกัน
    และเป็นการแข่งขันกับกิจการของบริษัทไม่ว่าจะทำเพื่อประโยชน์ตนหรือเพื่อประโยชน์ผู้อื่น
    เว้นแต่จะได้แจ้งให้ที่ประชุมผู้ถือหุ้นทราบก่อนที่จะมีมติแต่งตั้ง

(9) กรรมการต้องแจ้งให้บริษัทฯ ทราบโดยไม่ชักช้า
    หากมีส่วนได้เสียไม่ว่าโดยตรงหรือโดยอ้อมในสัญญาที่บริษัทฯทำขึ้น
    หรือถือหุ้นหรือหลักทรัพย์อื่นเพิ่มขึ้นหรือลดลงในบริษัทฯ หรือบริษัทในเครือ

  คณะกรรมการตรวจสอบ

  คณะกรรมการตรวจสอบจำนวน 3 ท่าน ประกอบด้วย

(1) ดร. วิรัช อภิเมธีธำรง ประธานกรรมการตรวจสอบ

(2) นายศิริพงษ์ สมบัติศิริ กรรมการตรวจสอบ

(3) นายพิภพ วีระพงษ์ กรรมการตรวจสอบ

  ขอบเขตอำนาจหน้าที่คณะกรรมการตรวจสอบ

  คณะกรรมการตรวจสอบมีขอบเขต หน้าที่ และความรับผิดชอบ
  ตามที่ได้รับมอบหมายจากคณะกรรมการ รวมทั้งการรายงานต่อคณะกรรมการ ดังต่อไปนี้

(1) สอบทานให้บริษัทมีการรายงานทางการเงินอย่างถูกต้องและเปิดเผยอย่างเพียงพอ
    โดยการประสานงานกับผู้สอบบัญชีภายนอกและผู้บริหารที่รับผิดชอบจัดทำรายงานทางการเงินทั้งรายไตรมาสและประจำปี
    คณะกรรมการตรวจสอบอาจเสนอแนะให้ผู้สอบบัญชีสอบทานหรือตรวจสอบรายการใด ๆ
    ที่เห็นว่าจำเป็นและเป็นเรื่องสำคัญในระหว่างการตรวจสอบบัญชีของบริษัทฯ ก็ได้

(2) สอบทานให้บริษัทฯ
    มีระบบการควบคุมภายในและการตรวจสอบภายในที่มีความเหมาะสมและมีประสิทธิผล
    โดยสอบทานร่วมกับผู้สอบบัญชีภายนอกและผู้ตรวจสอบภายใน

(3) สอบทานการปฏิบัติของบริษัทฯ ให้เป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ

(4) พิจารณาคัดเลือกและเสนอแต่งตั้งผู้สอบบัญชีของบริษัทฯ
    รวมถึงพิจารณาเสนอค่าตอบแทนของผู้สอบบัญชี โดยคำนำถึงความน่าเชื่อถือ
    ความเพียงพอของทรัพยากร และปริมาณงานตรวจสอบของสำนักงานตรวจสอบบัญชีนั้น
    รวมถึงประสบการณ์ของบุคคลากรที่ได้รับมอบหมายให้ทำการตรวจสอบบัญชีของบริษัทฯ

(5) พิจารณาการเปิดเผยข้อมูลของบริษัทฯ
    ในกรณีที่เกิดรายการเกี่ยวโยงหรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

(6) ปฏิบัติการอื่นใดตามที่คณะกรรมการบริษัทฯ มอบหมายและคณะกรรมการตรวจสอบเห็นชอบด้วย
    เช่น ทบทวนนโยบายการบริหารทางการเงินและการบริหารความเสี่ยง
    ทบทวนการปฏิบัติตามจรรยาบรรณทางธุรกิจของผู้บริหาร ทบทวนร่วมกับผู้บริหารของบริษัทฯ
    ในรายงานสำคัญ ๆ ที่ต้องเสนอต่อสาธารณชนตามที่กฎหมายกำหนด ได้แก่
    บทรายงานและการวิเคราะห์ของฝ่ายบริหาร เป็นต้น

(7) จัดทำรายงานกิจกรรมของคณะกรรมการตรวจสอบโดยเปิดเผยไว้ในรายงานประจำปีของบริษัทฯ
    ซึ่งรายงานดังกล่าวลงนามโดยประธานกรรมการตรวจสอบ
    รายการดังกล่าวควรประกอบด้วยข้อมูลดังต่อไปนี้

    -   ความเห็นเกี่ยวกับกระบวนการจัดทำและการเปิดเผยข้อมูลในรายงานทางการเงินของบริษัทฯ
        ถึงความถูกต้อง ครบถ้วน เป็นที่เชื่อถือได้

    -   ความเห็นเกี่ยวกับความเพียงพอของระบบการควบคุมภายในของบริษัทฯ

    -   เหตุผลที่เชื่อว่าผู้สอบบัญชีของบริษัทฯ เหมาะสมที่จะได้รับการแต่งตั้งต่อไปอีกวาระหนึ่ง

    -   ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
        ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ

    -   รายงานอื่นใดที่เห็นว่าผู้ถือหุ้นและผู้ลงทุนทั่วไปควรทราบ
        ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัทฯ

(8) รายงานการดำเนินงานของคณะกรรมการตรวจสอบให้คณะกรรมการทราบอย่างน้อยปีละหนึ่งครั้ง

(9) มีอำนาจในการดำเนินการตรวจสอบและสอบสวนตามที่จำเป็นในเรื่องต่าง ๆ
    รวมถึงการแสวงหาความเห็นที่เป็นอิสระจากที่ปรึกษาทางวิชาชีพอื่นใดเมื่อเห็นว่าจำเป็นด้วยค่าใช้จ่ายของบริษัทฯ
    เพื่อให้การปฏิบัติงานภายใต้หน้าที่ความรับผิดชอบสำเร็จลุล่วงด้วยดี

  คณะอนุกรรมการกำหนดค่าตอบแทน

  คณะอนุกรรมการกำหนดค่าตอบแทนจำนวน 2 ท่าน ประกอบด้วย

(1) ดร. วิรัช อภิเมธีธำรง ประธานอนุกรรมการพิจารณาค่าตอบแทน

(2) นายศิริพงษ์ สมบัติศิริ อนุกรรมการพิจารณาค่าตอบแทน

  ขอบเขตอำนาจหน้าที่คณะอนุกรรมการพิจารณาค่าตอบแทน

  คณะอนุกรรมการพิจารณาค่าตอบแทน มีหน้าที่
  พิจารณานโยบายและแนวทางในการกำหนดค่าตอบแทนทั้งที่เป็นตัวเงินและมิใช่ตัวเงินสำหรับคณะกรรมการ
  คณะกรรมการบริหาร และประธานเจ้าหน้าที่บริหาร ให้สอดคล้องกับผลการดำเนินงานของบริษัท
  และบริษัทอื่นที่อยู่ในอุตสาหกรรมเดียวกัน
  เพื่อนำเสนอต่อคณะกรรมการหรือที่ประชุมผู้ถือหุ้นของบริษัทเพื่อพิจารณาอนุมัติต่อไป

  คณะกรรมการบริหาร

  คณะกรรมการบริหารจำนวน 5 ท่าน ประกอบด้วย

(1) นายแพทย์เฉลิม หาญพาณิชย์ ประธานกรรมการบริหาร/ประธานเจ้าหน้าที่บริหาร

(2) ผศ.พญ.สมพร หาญพาณิชย์ กรรมการบริหาร

(3) นายไพบูรณ์ นาโคศิริ กรรมการบริหาร

(4) นายแพทย์สุวิทย์ โฆษิตสุรังคกุล กรรมการบริหาร

(5) นายแพทย์ฐิติ พัฒนกำจร กรรมการบริหาร

  ขอบเขตอำนาจหน้าที่คณะกรรมการบริหาร

  คณะกรรมการบริหารมีอำนาจ หน้าที่
  และความรับผิดชอบในการบริหารงานในเรื่องเกี่ยวกับการดำเนินงานตามปกติธุระและงานบริหารของบริษัท
  กำหนดนโยบาย แผนธุรกิจ งบประมาณ โครงสร้างการบริหารงาน และอำนาจการบริหารต่าง ๆ
  ของบริษัท หลักเกณฑ์ในการดำเนินธุรกิจให้สอดคล้องกับสภาพเศรษฐกิจ
  เพื่อเสนอให้ที่ประชุมคณะกรรมการของบริษัทพิจารณาและอนุมัติและ/หรือให้ความเห็นชอบ
  รวมตลอดถึงการตรวจสอบและติดตามผลการดำเนินงานของบริษัทตามนโยบายที่กำหนด
  โดยสรุปอำนาจหน้าที่และความรับผิดชอบที่สำคัญได้ดังนี้

1.  ดำเนินกิจการและบริหารกิจการของบริษัทตามวัตถุประสงค์ ข้อบังคับ นโยบาย ระเบียบ
    ข้อกำหนด คำสั่ง และมติของที่ประชุมคณะกรรมการ
    และ/หรือมติที่ประชุมผู้ถือหุ้นของบริษัททุกประการ

2.  พิจารณากำหนดนโยบาย ทิศทาง และกลยุทธ์ การดำเนินธุรกิจของบริษัท กำหนดแผนการเงิน
    งบประมาณ การบริหารทรัพยากรบุคคล การลงทุนด้านเทคโนโลยีสารสนเทศ การขยายงาน
    การประชาสัมพันธ์
    และควบคุมกำกับดูแลให้การดำเนินงานของคณะทำงานที่แต่งตั้งบรรลุตามเป้าหมาย
    เพื่อนำเสนอต่อที่ประชุมคณะกรรมการเป็นผู้พิจารณากำหนดต่อไป

3.  พิจารณาเรื่องการจัดสรรงบประมาณประจำปีตามที่ฝ่ายจัดการเสนอก่อนที่จะนำเสนอให้คณะกรรมการบริษัทพิจารณาและอนุมัติ
    ทั้งนี้ให้รวมถึงการพิจารณาและอนุมัติการเปลี่ยนแปลงและเพิ่มเติมงบประมาณรายจ่ายประจำปีในระหว่างที่ไม่มีการประชุมคณะกรรมการบริษัทและให้นำเสนอคณะกรรมการบริษัท
    เพื่อทราบในที่ประชุมคราวต่อไป

4.  มีอำนาจพิจารณา อนุมัติ การใช้จ่ายทางการเงินในด้านสินทรัพย์ฝ่ายทุน (Capital
    Expenditure) ในวงเงินแต่ละรายการไม่เกิน 5 ล้านบาท

5.  อนุมัติการใช้จ่ายเงินลงทุนที่สำคัญ ๆ
    ที่ได้กำหนดไว้ในงบประมาณรายจ่ายประจำปีตามที่จะได้รับมอบหมายจากคณะกรรมการบริษัท
    หรือตามที่คณะกรรมการบริษัทได้เคยมีมติอนุมัติในหลักการไว้แล้ว

6.  มีอำนาจพิจารณา อนุมัติ การกู้ยืมเงิน การจัดหาวงเงินสินเชื่อ หรือการขอสินเชื่อใด ๆ
    ของบริษัท ในวงเงินสำหรับแต่ละรายการไม่เกิน 5 ล้านบาท

7.  เป็นคณะที่ปรึกษาฝ่ายจัดการในเรื่องเกี่ยวกับนโยบายด้านการเงิน การตลาด
    การบริหารงานบุคคล และด้านการปฏิบัติการอื่นๆ

8.  พิจารณาผลกำไรและขาดทุนของบริษัท
    การเสนอจ่ายเงินปันผลระหว่างกาลหรือเงินปันผลประจำปี
    เพื่อเสนอคณะกรรรมการบริษัทอนุมัติ

9.  กำหนดโครงสร้างองค์กร อำนาจการบริหารองค์กร รวมถึงการแต่งตั้ง การว่าจ้าง
    การโยกย้าย การกำหนดเงินค่าจ้าง ค่าตอบแทน
    โบนัสพนักงานระดับผู้บริหารซึ่งมิได้ดำรงตำแหน่งกรรมการบริหาร
    และไม่รวมถึงประธานเจ้าหน้าที่บริหาร และการเลิกจ้าง

10. ให้มีอำนาจในการมอบอำนาจให้กรรมการคนหนึ่งหรือหลายคนหรือบุคคลอื่นใดปฏิบัติการอย่างหนึ่งอย่างใด
    โดยอยู่ภายใต้การควบคุมของคณะกรรมการบริหาร หรืออาจมอบอำนาจเพื่อให้บุคคลดังกล่าว
    มีอำนาจตามที่คณะกรรมการบริหารเห็นสมควร
    และภายในระยะเวลาที่คณะกรรมการบริหารเห็นสมควร ซึ่งคณะกรรมการบริหารอาจยกเลิก
    เพิกถอน เปลี่ยนแปลง หรือแก้ไข บุคคลที่ได้รับมอบอำนาจ หรือการมอบอำนาจนั้น ๆ
    ได้ตามที่เห็นสมควร

11. ดำเนินการอื่นใด ๆ ตามที่คณะกรรมการบริษัทมอบหมายเป็นคราว ๆ ไป

  ทั้งนี้ อำนาจของคณะกรรมการบริหารจะไม่รวมถึงการอนุมัติรายการใดที่อาจมีความขัดแย้ง
  หรือรายการใดที่คณะกรรมการบริหาร
  หรือบุคคลที่เกี่ยวโยงกันกับคณะกรรมการบริหารมีส่วนได้เสีย
  หรือผลประโยชน์ในลักษณะอื่นใดขัดแย้งกับบริษัท หรือบริษัทย่อย
  ตามกฎเกณฑ์ของตลาดหลักทรัพย์แห่งประเทศไทย
  ซึ่งการอนุมัติรายการในลักษณะดังกล่าวจะต้องเสนอต่อที่ประชุมคณะกรรมการและ/หรือที่ประชุมผู้ถือหุ้นเพื่อพิจารณาและอนุมัติรายการดังกล่าวตามที่ข้อบังคับของบริษัทหรือกฎหมายที่เกี่ยวข้องกำหนด

  คณะผู้บริหาร

  บริษัทฯ มีผู้บริหารจำนวน 5 ท่าน ประกอบด้วย

(1) นายแพทย์เฉลิม หาญพาณิชย์ ประธานกรรมการบริหาร/ประธานเจ้าหน้าที่บริหาร

(2) ผศ.พญ.สมพร หาญพาณิชย์ รองประธานเจ้าหน้าที่บริหาร

(3) นายไพบูรณ์ นาโคศิริ Chief Financial Officer

(4) นายแพทย์สุวิทย์ โฆษิตสุรังคกุล ผู้ช่วยประธานเจ้าหน้าที่บริหารอาวุโส

(5) นายแพทย์ฐิติ พัฒนกำจร ผู้ช่วยประธานเจ้าหน้าที่บริหารอาวุโส

  ขอบเขตอำนาจหน้าที่ประธานเจ้าหน้าที่บริหาร

1.  ควบคุมดูแลการดำเนินกิจการและ/หรือบริหารงานประจำวันของบริษัท

  2. ดำเนินการหรือปฏิบัติงานให้เป็นไปตามนโยบาย แผนงาน
  และงบประมาณที่ได้รับอนุมัติจากคณะกรรมการและ/หรือคณะกรรมการบริหารของบริษัท

3.  เป็นผู้รับมอบอำนาจของบริษัทในการบริหารกิจการของบริษัทให้เป็นตามวัตถุประสงค์ ข้อบังคับ
    นโยบาย ระเบียบ ข้อกำหนด คำสั่ง
    มติที่ประชุมผู้ถือหุ้นและ/หรือมติที่ประชุมคณะกรรมการและคณะกรรมการบริหารของบริษัททุกประการ

4.  มีอำนาจแต่งตั้งและบริหารงานของคณะอนุกรรมการต่าง ๆ
    เพื่อประโยชน์และประสิทธิภาพของการจัดการที่ดี และโปร่งใส
    ให้มีอำนาจในการมอบอำนาจช่วง และ/หรือมอบหมายให้บุคคลอื่นปฏิบัติงานเฉพาะอย่างแทนได้
    โดยการมอบอำนาจช่วง
    และ/หรือการมอบหมายดังกล่าวให้อยู่ภายใต้ขอบเขตแห่งการมอบอำนาจตามหนังสือมอบอำนาจฉบับนี้
    และ/หรือให้เป็นไปตามระเบียบ ข้อกำหนด หรือคำสั่งที่คณะกรรมการของบริษัท
    และ/หรือบริษัทได้กำหนดไว้

5.  กำหนดภารกิจ วัตถุประสงค์ แนวทาง นโยบายของบริษัท
    รวมถึงการสั่งการและกำกับดูแลการดำเนินงานโดยรวม

6.  ติดตามและประเมินการดำเนินงานของบริษัทอย่างสม่ำเสมอ
    เพื่อป้องกันความเสี่ยงจากปัจจัยต่าง ๆ ไม่ว่าภายในและภายนอกบริษัท

7.  มีอำนาจพิจารณา อนุมัติมีอำนาจพิจารณา อนุมัติ การใช้จ่ายทางการเงินในด้านสินทรัพย์ฝ่ายทุน
    (Capital Expenditure) ในวงเงินแต่ละรายการไม่เกิน 2 ล้านบาท
    และการใช้จ่ายเงินในการดำเนินการ ตามปกติธุรกิจของบริษัท เช่น
    การติดต่อเรื่องบัญชีเงินฝากกับธนาคาร การจัดซื้อยาและเครื่องเวชภัณฑ์
    ในวงเงินสำหรับแต่ละรายการไม่เกิน 2 ล้านบาท

8.  พิจารณาการเข้าทำสัญญาเกี่ยวกับการดำเนินธุรกิจปกติของบริษัท ซึ่งได้แก่
    สัญญาการให้บริการรักษาพยาบาล
    สัญญาจ้างให้บริการทางการแพทย์ตามพระราชบัญญัติประกันสังคม 2533
    สัญญาให้บริการทางการแผนในโครงการสุขภาพทั่วหน้า และสัญญาจัดซื้อจัดจ้าง
    รวมทั้งกำหนดขั้นตอนและวิธีการจัดทำสัญญาดังกล่าว
    โดยนำเสนอต่อคณะกรรมการบริหารและคณะกรรมการบริษัทเพื่อทราบด้วย

9.  มีอำนาจพิจารณาว่าจ้างพนักงาน และบรรจุแต่งตั้ง ตลอดจนการโอน
    โยกย้ายข้ามสายงาน/ฝ่าย/แผนก หรือการพ้นจากการเป็นพนักงาน กำหนดอัตราค่าจ้าง
    ค่าตอบแทน เงินโบนัส รวมถึงสวัสดิการ เกี่ยวกับพนักงานทั้งหมดของบริษัท

10. มีอำนาจ ออกคำสั่ง ระเบียบ ประกาศ บันทึก
    เพื่อให้การปฏิบัติงานเป็นไปตามนโยบายและผลประโยชน์ของบริษัท และเพื่อรักษาระเบียบ
    วินัย การทำงานภายในองค์กร

11. ปฏิบัติหน้าที่อื่น ๆ ตามที่ได้รับมอบหมาย จากคณะกรรมการบริษัทเป็นคราว ๆ ไป

  ทั้งนี้ อำนาจ ตลอดจนการมอบอำนาจแก่บุคคลอื่นที่เห็นสมควร
  จะไม่รวมถึงอำนาจและ/หรือการมอบอำนาจในการอนุมัติรายการใดที่ตนหรือบุคคลที่อาจมีความขัดแย้ง
  มีส่วนได้เสียหรือผลประโยชน์ในลักษณะอื่นใดขัดแย้งกับบริษัทหรือบริษัทย่อยตามกฎเกณฑ์ของตลาดหลักทรัพย์แห่งประเทศไทย
  ซึ่งการอนุมัติรายการในลักษณะดังกล่าวจะต้องเสนอต่อที่ประชุมคณะกรรมการและ/หรือที่ประชุมผู้ถือหุ้นเพื่อพิจารณาและอนุมัติรายการดังกล่าวตามที่ข้อบังคับของบริษัทหรือกฎหมายที่เกี่ยวข้องกำหนด

  ค่าตอบแทนกรรมการและผู้บริหาร

  ค่าตอบแทนคณะกรรมการบริษัท 11 ท่าน ประจำปี 2549 มีดังนี้

+-------+---------------------------+-----------------+---------------+
| ลำดับที่ | รายชื่อ                     | ค่าตอบแทน (บาท)  | ค่าบำเหน็จ      |
|       |                           |                 | (บาท)         |
+-------+---------------------------+-----------------+---------------+
| 1     | นายอนันต์ อัศวโภคิน           | 340,000         | 252,630       |
+-------+---------------------------+-----------------+---------------+
| 2     | นายแพทย์เฉลิม หาญพาณิชย์      | 340,000         | 252,630       |
+-------+---------------------------+-----------------+---------------+
| 3     | ผศ.พญ.สมพร หาญพาณิชย์       | 340,000         | 252,630       |
+-------+---------------------------+-----------------+---------------+
| 4     | นายไพบูรณ์ นาโคศิริ           | 340,000         | 84,210        |
+-------+---------------------------+-----------------+---------------+
| 5     | นายนพร สุนทรจิตต์เจริญ        | 240,000         | 168,420       |
|       |                           |                 |               |
|       | (เป็นกรรมการเดือน พ.ค.49)   |                 |               |
+-------+---------------------------+-----------------+---------------+
| 6     | นายแพทย์สุวิทย์ โฆษิตสุรังคกุล    | 240,000         | -             |
|       |                           |                 |               |
|       | (เป็นกรรมการเดือน พ.ค.49)   |                 |               |
+-------+---------------------------+-----------------+---------------+
| 7     | นางปณิตา สาธรสันติกุล         | 100,000         | 42,115        |
|       |                           |                 |               |
|       | (ลาออกจากกรรมการเดือน      |                 |               |
|       | พ.ค.49)                   |                 |               |
+-------+---------------------------+-----------------+---------------+
| 8     | นางจุไรรัตน์ สวัสดิภาพ         | 240,000         | 189,475       |
|       |                           |                 |               |
|       | (เป็นกรรมการเดือน พ.ค.49)   |                 |               |
+-------+---------------------------+-----------------+---------------+
| 9     | ดร.วิรัช อภิเมธีธำรง          | 460,000         | 252,630       |
+-------+---------------------------+-----------------+---------------+
| 10    | นายศิริพงษ์ สมบัติศิริ           | 400,000         | 252,630       |
+-------+---------------------------+-----------------+---------------+
| 11    | นายพิภพ วีระพงษ์             | 400,000         | 252,630       |
+-------+---------------------------+-----------------+---------------+
|       | รวม                       | 3,440,000       | 2,000,000     |
+-------+---------------------------+-----------------+---------------+

ค่าตอบแทนกรรมการ คือค่าตอบแทนที่จ่ายให้แก่กรรมการของบริษัท
โดยไม่รวมเงินเดือนและผลประโยชน์ที่เกี่ยวข้องที่จ่ายให้แก่ผู้บริหาร
และค่าตอบแทนกรรมการดังกล่าวได้รับอนุมัติจากผู้ถือหุ้นแล้ว

ค่าตอบแทนกรรมการบริหารและผู้บริหารในบริษัทฯ และบริษัทย่อย 9 ท่าน ประจำปี 2549 ได้แก่
เงินเดือน และโบนัส มีจำนวน 34.31 ล้านบาท

  --------------------------------- ---------------- ----------------- -------------------
  การเข้าประชุมของกรรมการแต่ละคณะในปี                                      
  2549                                                                 

  รายชื่อ                             คณะกรรมการบริษัท   คณะกรรมการบริหาร   คณะกรรมการตรวจสอบ

  1. นายอนันต์ อัศวโภคิน                5 ครั้ง จากทั้งหมด 5                   

  2. นายแพทย์เฉลิม หาญพาณิชย์           5 ครั้ง จากทั้งหมด 5 3 ครั้ง จากทั้งหมด 3  

  3. ผศ.พญ.สมพร หาญพาณิชย์            5 ครั้ง จากทั้งหมด 5 3 ครั้ง จากทั้งหมด 3  

  4. นายไพบูรณ์ นาโคศิริ                5 ครั้ง จากทั้งหมด 5 3 ครั้ง จากทั้งหมด 3  

  5. นายนพร สุนทรจิตต์เจริญ             2 ครั้ง                              

   (เป็นกรรมการเดือน พ.ค.49)          จากทั้งหมด 5                         

  6. นายแพทย์สุวิทย์ โฆษิตสุรังคกุล         4 ครั้ง            2 ครั้ง             

   (เป็นกรรมการเดือน พ.ค.49)          จากทั้งหมด 5       จากทั้งหมด 3        

  7. นางปณิตา สาธรสันติกุล              1 ครั้ง                              

  (ลาออกจากกรรมการเดือน พ.ค.49)      จากทั้งหมด 5                         

  8. นางจุไรรัตน์ สวัสดิภาพ              3 ครั้ง                              

   (เป็นกรรมการเดือน พ.ค.49)          จากทั้งหมด 5                         

  9. ดร.วิรัช อภิเมธีธำรง               4 ครั้ง จากทั้งหมด 5                   4 ครั้ง จากทั้งหมด 4

  10. นายศิริพงษ์ สมบัติศิริ               4 ครั้ง จากทั้งหมด 5                   3 ครั้ง จากทั้งหมด 4

  11. นายพิภพ วีระพงษ์                 4 ครั้ง จากทั้งหมด 5                   3 ครั้ง จากทั้งหมด 4

  12. นายแพทย์ฐิติ พัฒนกำจร                              2 ครั้ง จากทั้งหมด 3  
  --------------------------------- ---------------- ----------------- -------------------

ค่าตอบแทนจากการสอบบัญชี

  ------------------------- ---------------------- ------------------------ ----------------
  รายการที่                   ชื่อบริษัทผู้จ่าย             ชื่อผู้สอบบัญชี                ค่าสอบบัญชี (บาท)

  1                         บมจ.บางกอก เชน ฮอสปิทอล บ.เคพีเอ็มจี ภูมิไชย สอบบัญชี   1,280,000
                                                   จำกัด                     

  2                         บ.โรงพยาบาลรัตนาธิเบศร์   บ.เคพีเอ็มจี ภูมิไชย สอบบัญชี   430,000
                            จำกัด                   จำกัด                     

  3                         บ.สระบุรี เวชกิจ จำกัด     บ.เคพีเอ็มจี ภูมิไชย สอบบัญชี   270,000
                                                   จำกัด                     

  4                         บ.ศรีบุรินทร์ การแพทย์ จำกัด บ.เคพีเอ็มจี ภูมิไชย สอบบัญชี   270,000
                                                   จำกัด                     

  รวมค่าตอบแทนจากการสอบบัญชี                                                   2,250,000
  ------------------------- ---------------------- ------------------------ ----------------

นโยบายการกำกับดูแลกิจการที่ดี

บริษัทเข้าใจและตระหนักถึงความสำคัญของการกำกับดูแลกิจการที่ดี
บริษัทได้มีการปฏิบัติตามหลักการกำกับดูแลกิจการที่ดี ดังต่อไปนี้

1.  นโยบายเกี่ยวกับการกำกับดูแลกิจการ

  คณะกรรมการบริษัทได้ตระหนักถึงความสำคัญของการกำกับดูแลกิจการที่ดี เพื่อเพิ่มความโปร่งใส
  เพิ่มขีดความสามารถในการแข่งขันของกิจการ และเพิ่มความเชื่อมั่นให้แก่ผู้ถือหุ้น
  ผู้ลงทุนและผู้เกี่ยวข้องทุกฝ่าย จึงได้กำหนดนโยบายสนับสนุนการกำกับดูแลกิจการ
  โดยครอบคุลมหลักสำคัญดังนี้

-   การปฏิบัติต่อผู้ถือหุ้นและผู้มีส่วนได้ส่วนเสียอย่างเท่าเทียมกัน เป็นธรรมต่อทุกฝ่าย

-   คณะกรรมการมีความมุ่งมั่นในการสร้างมูลค่าเพิ่มแก่กิจการในระยะยาว
    บริหารงานด้วยความรอบคอบและระมัดระวัง
    รับผิดชอบต่อการปฏิบัติหน้าที่ด้วยความสามารถและประสิทธิภาพที่เพียงพอ
    เพื่อให้เกิดประโยชน์สูงสุดต่อผู้ถือหุ้น ดูแลมิให้เกิดปัญหาความขัดแย้งทางผลประโยชน์
    และรับผิดชอบต่อการตัดสินใจและการกระทำของตนเอง

-   การดำเนินงานด้วยความโปร่งใส
    และเปิดเผยข้อมูลอย่างเพียงพอเพื่อให้ผู้ที่เกี่ยวข้องทุกฝ่ายสามารถตรวจสอบได้

-   การดำเนินธุรกิจโดยคำนึงถึงความเสี่ยงอยู่เสมอโดยมีการควบคุมและบริหารความเสี่ยงที่เหมาะสม

2.  สิทธิของผู้ถือหุ้น

  ในการจัดให้มีการประชุมผู้ถือหุ้นแต่ละครั้งเมื่อบริษัทมีสถานะเป็นบริษัทเอกชน
  บริษัทได้จัดส่งหนังสือนัดประชุมพร้อมทั้งข้อมูลประกอบการประชุมตามวาระต่างๆ
  ให้แก่ผู้ถือหุ้นทราบล่วงหน้าก่อนวันประชุมอย่างน้อย 7 วัน และมีการบันทึกการประชุมถูกต้อง
  ครบถ้วน เพื่อให้ผู้ถือหุ้นสามารถตรวจสอบได้ ทั้งนี้ ภายหลังจากบริษัทฯ ได้แปรสภาพ
  เป็นบริษัทมหาชน และเป็นบริษัทจดทะเบียนในตลาดหลักทรัพย์แห่งประเทศไทยแล้ว
  นอกเหนือจากการที่บริษัทจะจัดส่งหนังสือเชิญประชุมผู้ถือหุ้น
  ซึ่งระบุความเห็นของคณะกรรมการบริษัทและรายละเอียดข้อมูลประกอบการพิจารณาให้กับผู้ถือหุ้นภายในระยะเวลาที่กฎหมายกำหนดแล้ว
  บริษัทมีนโยบายที่จะเพิ่มทางเลือกให้กับผู้ถือหุ้น
  โดยการเสนอชื่อกรรมการอิสระเป็นผู้รับมอบอำนาจจากผู้ถือหุ้น
  ในกรณีที่ผู้ถือหุ้นไม่สามารถเข้าร่วมประชุมได้

3.  สิทธิของผู้มีส่วนได้เสีย

บริษัทได้ให้ความสำคัญต่อสิทธิของผู้มีส่วนได้ทุกกลุ่มโดยมีรายละเอียดดังนี้

-   พนักงาน : บริษัทได้ปฏิบัติกับพนักงานอย่างเท่าเทียม เป็นธรรม และให้ผลตอบแทนที่เหมาะสม

-   คู่ค้า : บริษัทซื้อสินค้าและบริการจากคู่ค้าเป็นไปตามเงื่อนไขทางการค้า
    รวมถึงการปฏิบัติตามสัญญาต่อคู่ค้า

-   เจ้าหนี้ : บริษัทปฏิบัติตามเงื่อนไขการกู้ยืมเงินตามข้อตกลง

-   ลูกค้า : บริษัทเอาใจใส่และรับผิดชอบต่อลูกค้า ผลิตสินค้าที่มีคุณภาพและมาตรฐาน
    มีหน่วยงานหรือบุคคลที่ทำหน้าที่รับข้อร้องเรียนของลูกค้าเพื่อรีบดำเนินการให้แก่ลูกค้าโดยเร็วที่สุด

-   คู่แข่ง : บริษัทประพฤติตามกรอบกติกาการแข่งขันที่ดี
    รักษาบรรทัดฐานของข้อพึงปฏิบัติในการแข่งขัน หลีกเลี่ยงวิธีการไม่สุจริตเพื่อทำลายคู่แข่ง

-   ชุมชน : มีความรับผิดชอบต่อสภาพแวดล้อมของชุมชน และสังคม

  ทั้งนี้ บริษัทจะปฏิบัติตามข้อกำหนดของกฎหมายและกฎระเบียบต่างๆ ที่เกี่ยวข้อง
  เพื่อให้สิทธิของผู้มีส่วนได้เสียเหล่านี้ได้รับการดูแลอย่างดี

4.  การประชุมผู้ถือหุ้น

  ภายหลังจากการแปรสภาพเป็นมหาชน
  บริษัทมีนโยบายที่จะเปิดโอกาสให้ผู้ถือหุ้นมีสิทธิอย่างเท่าเทียมกันในการตรวจสอบการดำเนินงานของบริษัทสอบถามและแสดงความคิดเห็น
  และข้อเสนอแนะต่างๆ
  โดยประเด็นซักถามและข้อคิดเห็นที่สำคัญจะถูกบันทึกไว้ในรายงานการประชุม

5.  ภาวะผู้นำและวิสัยทัศน์

  คณะกรรมการได้มีส่วนร่วมในการกำหนดวิสัยทัศน์ ภารกิจ กลยุทธ์ เป้าหมาย
  แผนธุรกิจและงบประมาณของบริษัท
  ตลอดจนกำกับดูแลให้ฝ่ายจัดการดำเนินการให้เป็นไปตามแผนธุรกิจอย่างมีประสิทธิภาพและประสิทธิผล
  รวมถึงการจัดให้บริษัทมีระบบการควบคุมภายใน การตรวจสอบภายใน
  และมาตรการบริหารความเสี่ยงที่เหมาะสม
  รวมทั้งมีการติดตามการดำเนินการในเรื่องดังกล่าวอย่างสม่ำเสมอในการประชุมคณะกรรมการบริษัท
  นอกจากนี้ มีการกำหนดขอบเขตอำนาจหน้าที่ของคณะกรรมการ คณะกรรมการตรวจสอบ
  คณะผู้บริหาร และประธานเจ้าหน้าที่บริหารอย่างชัดเจน

6.  ความขัดแย้งทางผลประโยชน์

  บริษัทมีโครงสร้างการการบริหารจัดการที่ชัดเจน รวมทั้งมีมาตรการต่างๆ
  เพื่อป้องกันความขัดแย้งทางผลประโยชน์ เช่น หากมีกรณีที่บริษัทเห็นว่า
  กรรมการท่านใดเข้าข่ายที่อาจก่อให้เกิดความขัดแย้งทางผลประโยชน์
  กรรมการท่านนั้นจะงดออกเสียงลงคะแนน
  บริษัทได้กำหนดให้คณะกรรมการตรวจสอบเป็นผู้พิจารณาให้ความเห็นและความสมเหตุสมผลของรายการระหว่างกันเพื่อนำเสนอต่อคณะกรรมการบริษัท
  นอกจากนี้
  บริษัทยังได้เปิดเผยรายการระหว่างกันที่เกิดขึ้นในงบการเงินตามมาตรฐานการบัญชีที่กำหนด

7.  จริยธรรมธุรกิจ

  บริษัทได้จัดให้มีระเบียบและแนวทางปฏิบัติเป็นลายลักษณ์อักษร
  รวมถึงกำหนดบทลงโทษทางวินัยไว้ด้วย
  เพื่อให้ผู้ที่เกี่ยวข้องยึดถือเป็นแนวทางในการปฏิบัติหน้าที่ตามภารกิจของบริษัทด้วยความซื่อสัตย์สุจริต
  และมีนโยบายและวิธีปฏิบัติสำหรับกรณีที่เสี่ยงต่อปัญหาจริยธรรม โดยไม่ขัดต่อกฎหมาย
  ขนบธรรมเนียม และประเพณีอันดีงามของสังคม

  จริยธรรมในเรื่องค่าบริการ
  ผู้รับบริการสามารถขอดูรายละเอียดและค่ารักษาพยาบาลได้และบริษัทได้ปฏิบัติตามพระราชบัญญัติสถานพยาบาล
  พ.ศ. 2541

  จริยธรรมในการประชาสัมพันธ์ บริษัทปฏิบัติตามพระราชบัญญัติควบคุมสถานพยาบาลเอกชน

8.  การถ่วงดุลของกรรมการที่ไม่เป็นผู้บริหาร

บริษัทมีคณะกรรมการบริษัท ทั้งสิ้นจำนวน 10 ท่าน โดยมีรายละเอียดดังนี้

  - กรรมการที่เป็นผู้บริหาร 5 ท่าน คิดเป็นร้อยละ 50 ของกรรมการทั้งหมด

  - กรรมการที่ไม่ได้เป็นผู้บริหาร 2 ท่าน คิดเป็นร้อยละ 20 ของกรรมการทั้งหมด

  - กรรมการอิสระ 3 ท่าน คิดเป็นร้อยละ 30 ของกรรมการทั้งหมด

9.  การรวมหรือแยกตำแหน่ง

  บริษัทมีการแยกอำนาจหน้าที่และตำแหน่งของผู้บริหารอย่างชัดเจน
  โดยที่ประธานกรรมการและประธานกรรมการบริหารมิได้เป็นบุคคลเดียวกัน
  และมีขอบเขตอำนาจหน้าที่ที่ชัดเจน
  เพื่อเป็นการป้องกันไม่ให้คนใดคนหนึ่งมีอำนาจเด็ดขาดโดยไม่จำกัด

10. ค่าตอบแทนกรรมการและผู้บริหาร

  บริษัทได้กำหนดนโยบายค่าตอบแทนกรรมการไว้อย่างชัดเจน และโปร่งใส
  โดยผ่านการพิจารณาอนุมัติจากผู้ถือหุ้นแล้ว
  ทั้งนี้ค่าตอบแทนผู้บริหารบริษัทพิจารณากำหนดโดยใช้ข้อมูลค่าตอบแทนของบริษัทในอุตสาหกรรมเดียวกัน
  และมีขนาดใกล้เคียงกัน ผลประกอบการของบริษัท และผลการดำเนินงานของผู้บริหารแต่ละท่าน

11. การประชุมคณะกรรมการ

  คณะกรรมการมีกำหนดประชุมโดยปกติอย่างน้อยปีละ 4 ครั้ง
  และมีการประชุมพิเศษเพิ่มตามความจำเป็น โดยมีการกำหนดวาระชัดเจนล่วงหน้า
  และมีวาระพิจารณาติดตามผลการดำเนินงานเป็นประจำ
  ทั้งนี้บริษัทได้จัดส่งหนังสือเชิญประชุมพร้อมระเบียบวาระการประชุมและเอกสารก่อนการประชุมล่วงหน้าอย่างน้อย
  7 วัน เพื่อให้คณะกรรมการได้มีเวลาศึกษาข้อมูลอย่างเพียงพอก่อนเข้าร่วมประชุม

12. คณะอนุกรรมการ

  คณะกรรมการบริษัทได้แต่งตั้งคณะอนุกรรมการ 2 ชุด คือ

-   คณะกรรมการตรวจสอบ มีวาระการดำรงตำแหน่งคราวละ 2 ปี ประกอบด้วยกรรมการ 3
    ท่าน (ดังรายนามคณะกรรมการตรวจสอบในหัวข้อโครงสร้างการจัดการ)
    และกรรมการตรวจสอบทุกท่านดำรงตำแหน่งเป็นกรรมการอิสระของบริษัทด้วย

-   คณะอนุกรรมการพิจารณาค่าตอบแทน ประกอบด้วยกรรมการ 2 ท่าน
    (ดังรายนามคณะกรรมการตรวจสอบในหัวข้อโครงสร้างการจัดการ)
    ซึ่งดำรงตำแหน่งกรรมการตรวจสอบของบริษัท
    เพื่อทำหน้าที่ในการพิจารณานโยบายและแนวทางในการกำหนดค่าตอบแทนสำหรับคณะกรรมการและคณะกรรมการบริหาร
    รวมถึงประธานเจ้าหน้าที่บริหาร
    โดยจะพิจารณาจากค่าตอบแทนของบริษัทในอุตสาหกรรมเดียวกันและมีขนาดใกล้เคียงกัน
    รวมทั้งผลประกอบการของบริษัท
    และนำเสนอต่อที่ประชุมคณะกรรมการหรือที่ประชุมผู้ถือหุ้นเพื่อพิจารณากำหนดต่อไป

13. ระบบการควบคุมและการตรวจสอบภายใน

    -   บริษัทได้ให้ความสำคัญต่อระบบควบคุมภายในทั้งในระดับบริหารและระดับปฏิบัติงานที่มีประสิทธิภาพ
        โดยได้มีการกำหนดภาระหน้าที่
        อำนาจการดำเนินการของผู้ปฏิบัติงานและผู้บริหารไว้อย่างชัดเจน
        มีการควบคุมดูแลการใช้ทรัพย์สิน และมีการแบ่งแยกหน้าที่ผู้ปฏิบัติงาน ผู้ติดตามควบคุม
        และประเมินผลออกจากกันเพื่อให้เกิดการถ่วงดุลและตรวจสอบระหว่างกันอย่างเหมาะสม
        นอกจากนี้ บริษัทยังมีการควบคุมภายในที่เกี่ยวกับระบบการเงิน
        โดยบริษัทได้จัดให้มีระบบรายงานทางการเงินเสนอผู้บริหารสายงานที่รับผิดชอบ

    -   บริษัทได้แต่งตั้งผู้ตรวจสอบภายในโดยแต่งตั้งหน่วยงานภายนอกทำหน้าที่ตรวจสอบโดยจะรายงานการตรวจสอบตรงต่อคณะกรรมการตรวจสอบ
        เพื่อให้มั่นใจว่าการปฏิบัติงานหลักและกิจกรรมทางการเงินสำคัญของบริษัทได้ดำเนินการตามแนวทางที่กำหนดและมีประสิทธิภาพ
        โดยบริษัทมีนโยบายที่จะมีการตรวจสอบการปฏิบัติตามกฎหมายและข้อกำหนดที่เกี่ยวข้องกับบริษัท
        (Compliance Control)

    -   ฝ่ายตรวจสอบภายใน มีหน้าที่ตรวจสอบการทำงานของทุกหน่วยงาน
        ซึ่งจะตรวจสอบหน่วยงานต่างๆ
        ตามแผนการตรวจสอบประจำปีโดยจะตรวจสอบการลงบัญชี
        การนำเงินยอดขายฝากธนาคาร และตรวจนับสินค้าคงเหลือ ทรัพย์สินถาวร
        กรณีมีข้อสงสัย หรือมีเหตุการณ์ที่ไม่ปกติของหน่วยงานใดๆ
        ฝ่ายตรวจสอบภายในจะทำการตรวจสอบการทำงานของหน่วยงานนั้นๆ
        ทันทีจนกว่าจะสามารถหาข้อเท็จจริงได้
        และจัดทำรายงานการตรวจสอบแจ้งให้กรรมการผู้จัดการ
        และคณะกรรมการตรวจสอบทราบ

14. รายงานของคณะกรรมการ

  คณะกรรมการบริษัทฯ เป็นผู้รับผิดชอบต่องบการเงินรวมของบริษัทและบริษัทย่อย
  และสารสนเทศทางการเงินที่ปรากฏในรายงานประจำปี
  งบการเงินดังกล่าวจัดทำขึ้นตามมาตรฐานการบัญชีที่รับรองทั่วไป
  โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ และใช้ดุลยพินิจอย่างระมัดระวัง
  และประมาณการที่ดีที่สุดในการจัดทำรวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
  และบริษัทฯได้มีการแต่งตั้งคณะกรรมการตรวจสอบ
  ซึ่งประกอบด้วยกรรมการที่ไม่เป็นผู้บริหารเป็นผู้ดูแลรับผิดชอบเกี่ยวกับคุณภาพของรายงานทางการเงินและระบบควบคุมภายใน

15. ความสัมพันธ์กับผู้ลงทุน

  ภายหลังบริษัทฯ เข้าจดทะเบียนในตลาดหลักทรัพย์ฯ
  บริษัทมีนโยบายที่จะให้มีผู้ดูแลงานด้านนักลงทุนสัมพันธ์ เพื่อดูแลเรื่องการเปิดเผยข้อมูลที่ครบถ้วน
  ตรงต่อความเป็นจริง เชื่อถือได้ และทันเวลา

  กรณีต้องการสอบถามข้อมูลเกี่ยวกับการลงทุน สามารถติดต่อได้ที่

  นายไพบูรณ์ นาโคศิริ

  โทรศัพท์ 02-910-1600 ต่อ 1942

  โทรสาร 02-910-1517

  อีเมล์ paiboon_nk@hotmail.com

  เว็บไซด์ www.kasemrad.co.th

  นายพลเทพ สถิตรุ่งพรชัย

  โทรศัพท์ 02-910-1600 ต่อ 1914

  โทรสาร 02-910-1517

  อีเมล์ polthep_s@hotmail.com

  เว็บไซด์ www.kasemrad.co.th

การดูแลเรื่องการใช้ข้อมูลภายใน

  บริษัทฯ ได้มีนโยบายห้ามกรรมการและผู้บริหารในการนำข้อมูลภายในที่มีสาระสำคัญของบริษัทฯ
  ซึ่งยังไม่เปิดเผยต่อสาธารณชนไปใช้เพื่อแสวงหาผลประโยชน์ส่วนตัว
  ซึ่งรวมถึงการซื้อขายหลักทรัพย์ของบริษัทฯ โดยกรรมการ
  ผู้บริหารและพนักงานซึ่งอยู่ในหน่วยงานที่ทราบข้อมูลภายใน
  ควรหลีกเลี่ยงหรืองดการซื้อขายหลักทรัพย์ของบริษัทฯ ในช่วงระยะเวลา 1 เดือน
  ก่อนการเปิดเผยงบการเงินให้แก่สาธารณชน

  บริษัทฯ ได้ดำเนินการแจ้งให้ผู้บริหารฝ่ายต่างๆ
  ให้เข้าใจถึงบทบาทหน้าที่ในการถือครองหลักทรัพย์ในบริษัทฯ ของตนเอง คู่สมรส
  และบุตรที่ยังไม่บรรลุนิติภาวะ
  ตลอดจนรายงานการเปลี่ยนแปลงการถือครองหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์
  ตามมาตรา 59 และบทกำหนดโทษตามมาตรา 275
  แห่งพระราชบัญญัติหลักทรัพย์และตลาดหลักทรัพย์ พ.ศ. 2535

  ทั้งนี้ บริษัทฯ ยังได้กำหนดโทษสำหรับกรณีที่มีการฝ่าฝืนในการนำข้อมูลภายในของบริษัทฯ
  ไปใช้เพื่อประโยชน์ส่วนตัวไว้ในระเบียบของบริษัทฯ
  โดยมีโทษตั้งแต่การตักเตือนด้วยวาจาจนถึงขั้นให้ออกจากงาน